KIRJALLINEN KYSYMYS E-2743/02 esittäjä(t): Ian Hudghton (Verts/ALE) komissiolle. Kalastuselinkeinon ansiot.



Virallinen lehti nro 110 E , 08/05/2003 s. 0099 - 0100



KIRJALLINEN KYSYMYS E-2743/02 esittäjä(t): Ian Hudghton (Verts/ALE) komissiolle (30. syyskuuta 2002) Aihe: Kalastuselinkeinon ansiot Voiko komissio vakuuttaa, että se on arvioinut perusteellisesti yhteisen kalastuspolitiikan uudistamisen sosiaaliset ja taloudelliset vaikutukset ja asetusehdotuksensa syvänmeren kalastuksesta? Onko komissio täysin tietoinen kalastajille ja kalastuselinkeinolle yleisesti aiheutuvista taloudellisista vahingoista? Komission toimenpiteet eivät perustu todistettavaan ajanmukaiseen tieteelliseen tietoon, mistä on vastikään saatu todisteena syvänmeren kalastuksen sääntely ja ehdotukset vapaasta pääsystä Pohjanmerelle. Onko komissio tietoinen, että näiden toimenpiteiden täytäntöönpano johtaa siihen, että luottamus EU:n kalatalouden hallinnointijärjestelmään katoaa täysin henkilöiltä, jotka ovat vastuussa politiikan toteuttamisesta? Onko komissio tietoinen, että skotlantilaisten kalastajien ansiot ovat romahtaneet kolmessa vuodessa ja ovat nyt alle kolmasosan vuoden 1998 arvioista huonoimmin menestyneellä elinkeinoelämän alalla? Sinä aikana kalastusalusten ansiot laskivat 25 prosenttia, sillä vaikka hinnat nousivatkin hieman, lastaukset tuottivat sitäkin enemmän tappiota. Nettotuottojen arvioitiin vähentyneen keskimäärin 75 prosenttia, ja nettotuotot tuloista vähenivät 18 prosentista 10 prosenttiin. Ansioiden menetys on johtanut siihen, että miehistöongelmia on kahdella kolmasosalla aluksista, joihin on vaikea palkata ammattitaitoista työvoimaa. Luottamuksen puute kalastuselinkeinon tulevaisuuteen on myös merkinnyt työvoiman vanhenemista. Vain 37 prosenttia kalastajista on alle 30-vuotiaita, mikä vaikuttaa turvallisuuteen ja uhkaa kalastuksesta riippuvaisten yhteisöjen tulevaisuutta. Voiko komissio varmistaa, että sen politiikan sosiaaliset ja taloudelliset seuraukset arvioidaan perusteellisesti ennen politiikan täytäntöönpanemista? Franz Fischlerin komission puolesta antama vastaus (24. lokakuuta 2002) Vastauksena arvoisan parlamentin jäsenen yhteisen kalastuspolitiikan (YKP) uudistamisen sosioekonomisia näkökohtia koskevaan kysymykseen on syytä mainita, että kalastajien ansioiden väheneminen ja vaikeudet palkata miehistöjä johtuvat liikakalastuksesta ja kalakantojen pienenemisestä. Yhä useammat kalakannat ovat romahtamisen partaalla, koska liiallista kalastusta harjoittaa laivasto, joka on aivan liian suuri saatavilla olevan kalan määrään nähden. YKP:n ehdotetussa uudistuksessa aletaan puuttua näihin ongelmiin. Uudistuksen pitäisi tuoda mukanaan biologista, taloudellista ja sosiaalista kestävyyttä. Komissio on hyvin perillä siitä, että kalastusalan uudelleenjärjestely saattaa johtaa työpaikkojen vähenemiseen. Kalastajien tukeminen ennenaikaiselle eläkkeelle siirtymisessä tai heidän kouluttamisensa työskentelemään muualla kuin kalastusalalla on jo tukikelpoista kalatalouden ohjauksen rahoitusvälineestä myönnettävää tukea varten. Komissio on osana toimintasuunnitelmaa YKP:n uudistamiseksi sitoutunut julkistamaan ennen vuoden 2002 loppua toimintasuunnitelman yhteisön kalastuslaivaston rakenneuudistuksen sosiaalisten, taloudellisten ja alueellisten seurausten tasapainottamiseksi. Komissio on ilmoittanut, että tämä suunnitelma perustuu jäsenvaltioiden kanssa käytäviin kahdenvälisiin neuvotteluihin, joissa arvioidaan pyyntiponnistusten rajoitusjärjestelmien todennäköisiä sosioekonomisia vaikutuksia. Kahdenväliset neuvottelut on jo pidetty, ja toimintasuunnitelma esitetään todennäköisesti neuvostolle ja parlamentille vuoden 2002 lokakuun loppupuolella. Arvoisan parlamentin jäsenen mainitseman syvämerenkalastusta koskevan asetusehdotuksen(1) osalta komissio on myös ottanut huomioon tiedot aikaisemmilta vuosilta ennen ehdotuksen laatimista, joten siinä otetaan huomioon kalastajien aiemmat ansiot. (1) EYVL C 151 E, 25.6.2002.